15 OKTOBER – Afrikanergeskiedenis
1668 – Eerste erwe
Simon van der Stel, Kaapse goewerneur, hou persoonlik toesig oor die uitmeet van die eerste erwe op Stellenbosch.
1910 – De Natal Onderwijzers Unie gestig
1960 – Republikeinse Dankfees
Suid-Afrika het op 5 Oktober 1960 met 'n meerderheid van 74 580 stemme ten gunste van 'n republiek gestem, en twee dae later is die FAK gevra om 'n Republikeinse dankfees te reël. Die FAK het ingestem en binne 'n week 'n dankbare skare van 70 000 in die Amfiteater van die Voortrekkermonument byeengebring. Die fees het uit twee dele bestaan. Presies om drie-uur die middag het die Eerste Minister, dr. HF Verwoerd, lede van sy kabinet, die vier administrateurs en die Uitvoerende Komitee van die FAK in die Sarkofaagsaal van die monument hulde gebring aan die leiers van die Afrikanervolk op die pad na Republiekwording. Van daar af het hulle na die Amfiteater gegaan vir die tweede deel van die feesprogram.
Skriflesing deur sen. GR Wessels was uit Romeine 8 – 'n Oorwinningslied – waarna ds. GJJ Boshoff 'n treffende dankrede gevoer het na aanleiding van Ps. 127:7: "Ons siel het vrygeraak soos 'n voël uit die vangnet van die voëlvangers. Die vangnet is gebreek en ons, ons het vygeraak." Prof. HB Thom het daarna die verwelkoming gedoen en die dag "'n lentedag in ons geskiedenis genoem" genoem.
Dawerende applous het losgebars toe dr. Verwoerd aan die woord kom en die volk vra om hom "toe te wy aan Suid-Afrika in geloofsvertroue waaruit alleen die allerdiepste krag kan spruit". In 'n indrukwekkende optog onder aankondiging van mnr. Douglas Fuchs, en met koorsang en spreekkore, musiek en voordragte, het Boerekrygers, die jeug en vroue, voor die jubelende skare verbybeweeg. Met trompetgeskal en reusebaniere is hulde gebring aan genl. JBM Hertzog, dr. DF Malan en adv. JG Strijdom, die Nasionale leiers wat dr. Verwoerd voorafgegaan het. By die afsluiting het dr. S du Toit, seun van die Bybelvertaler, Totius, 'n spesiaal-gebinde Bybel as simbool van die volk se geloof aan dr. Verwoerd oorhandig. Nadat die skare reeds weg was, het lede van die FAK se Uitvoerende Komitee en personeel van die magdom blommeruikers wat die vroue gebring het, by die grafte van pres. SJP Kruger en adv. JG Stijdom gaan lê.
1990 – Die Suid-Afrikaanse parlement herroep die Wet op Afsonderlike Geriewe van 1953
Die Wet op die Behoud van Afsonderlike Geriewe, Wet 49 van 1953, vorm deel van die apartheidstelsel van rassesegregasie in Suid-Afrika. Die wet het die rasseskeiding van openbare persele, voertuie en dienste gewettig. Slegs openbare paaie en strate is uitgesluit van die Wet. In afdeling 3b word gesê dat die fasiliteite vir verskillende resies nie gelyk hoef te wees nie, terwyl Afdeling 3a dit wettig gemaak het om nie net gesegregeerde fasiliteite te voorsien nie, maar ook om mense op grond van hul ras uit te sluit van openbare persele, voertuie of dienste. In die praktyk was die beste fasiliteite vir blankes gereserveer, terwyl dié vir ander rasse minderwaardig was. Munisipaliteite het vinnig van die wet gebruik gemaak om verordeninge te aanvaar wat sekere gebiede slegs vir blankes gereserveer het. Op 20 Junie 1990 het die Suid-Afrikaanse Parlement gestem om die wet te herroep, en op 15 Oktober 1990 is dit finaal herroep deur die Diskriminerende Wetgewing rakende die Herroeping van Wet op Openbare Geriewe.
1853 – Friedrich Wilhelm Jannasch, mede-stigter van die SA Musiekkonservatorium († 19 April 1930)
Hy was van 1887 af tot met sy dood in 1930 orrelis en koormeester van die Stel­lenbosse Moederkerk. Prof. Jannasch het ook talle koorwerke en orrelstukke gekomponeer en 'n aantal van Totius se Psalm­berymings getoonset. Sy gewilde melodieë van Ps. 23, 90 en 91 word steeds gebruik. Hy het self ook heelwat oor kerkmusiek ge­skryf.